มอนเทอเรย์

มอนเทอเรย์ (อังกฤษ: Monterey) เป็นเมืองที่ตั้งอยู่บริเวณชายฝั่งตอนใต้ของอ่าวมอนเทอเรย์ บนชายฝั่งตอนกลางของรัฐแคลิฟอร์เนีย สหรัฐอเมริกา เมืองนี้ตั้งอยู่ในเทศมณฑลมอนเทอเรย์ มีพื้นที่ 22.39 ตารางกิโลเมตร และมีประชากร 30,218 คน ตามสำมะโนประชากรปี ค.ศ. 2020 มอนเทอเรย์ก่อตั้งขึ้นโดยชาวสเปนในปี ค.ศ. 1774 เมื่อกัสปาร์ เด ปอร์โตลาและฆูนิเปโร เซร์ราได้ก่อตั้งป้อมเพรซิดิโอแห่งมอนเทอเรย์ และมหาวิหารซานคาร์ลอส บอร์โรเมโอ ต่อมาในปี ค.ศ. 1777 มอนเทอเรย์ได้รับการยกฐานะเป็นเมืองหลวงของจังหวัดแคลิฟอร์เนีย ทำหน้าที่เป็นศูนย์กลางด้านการบริหารและการทหารของทั้งอัลตากาลิฟอร์เนียและบาฮากาลิฟอร์เนีย รวมถึงเป็นท่าเรือทางเข้าอย่างเป็นทางการเพียงแห่งเดียวของภูมิภาคนี้ หลังจากสงครามประกาศอิสรภาพเม็กซิโก มอนเทอเรย์ยังคงเป็นเมืองหลวงของเขตการปกครองแคลิฟอร์เนียภายใต้เม็กซิโกต่อไป ในช่วงที่สหรัฐอเมริกาเข้ายึดครองแคลิฟอร์เนีย ซึ่งเป็นส่วนหนึ่งของสงครามเม็กซิโก–สหรัฐ มอนเทอเรย์ถูกกองทัพสหรัฐยึดได้ในการรบที่มอนเทอเรย์ในปี ค.ศ. 1846 หลังจากถูกยึดครอง เมืองนี้ยังคงทำหน้าที่เป็นเมืองหลวงของรัฐบาลเฉพาะกาลของสหรัฐในแคลิฟอร์เนียจนถึงปี ค.ศ. 1849 โดยในช่วงเวลานั้นได้เป็นสถานที่จัดการประชุมร่างรัฐธรรมนูญฉบับแรกของแคลิฟอร์เนีย ในช่วงปลายคริสต์ศตวรรษที่ 19 มอนเทอเรย์และพื้นที่โดยรอบเริ่มดึงดูดชุมชนของศิลปิน นักเขียน และผู้สร้างสรรค์อื่น ๆ จนนำไปสู่การก่อตั้งอาณานิคมศิลปะ ปัจจุบัน มอนเทอเรย์เป็นแหล่งท่องเที่ยวยอดนิยมบนชายฝั่งตอนกลาง โดยมีสถานที่สำคัญต่าง ๆ เช่น พิพิธภัณฑ์สัตว์น้ำมอนเทอเรย์เบย์ แคนเนอรีโรว์ ฟิชเชอร์แมนส์วอร์ฟ เทศกาลดนตรีและศิลปะแคลิฟอร์เนียรูตส์ และเทศกาลแจ๊สมอนเทอเรย์ซึ่งจัดเป็นรายปี นอกจากนี้ เมืองนี้ยังเป็นศูนย์กลางที่สำคัญด้านการทหารและการศึกษาระดับอุดมศึกษา โดยเป็นที่ตั้งของสถาบันภาษาเพื่อการป้องกันประเทศ มหาวิทยาลัยบัณฑิตศึกษาแห่งนาวาล สถาบันมิดเดิลเบอรีเพื่อการศึกษานานาชาติ ณ มอนเทอเรย์ และมหาวิทยาลัยรัฐแคลิฟอร์เนีย มอนเทอเรย์เบย์ อ้างอิง